ANN7-redakteur vlug uit landRajesh Sundaram. Foto: Facebook Rajesh Sundaram, die voormalige redaksionele konsultant van die televisienuuskanaal Africa News Network (ANN7), het Suid-Afrika verlaat en is op pad na Indië nadat hy uit sy pos bedank het. Sundaram het gesê sy bedanking hou verband met verskeie redes, een daarvan is dat die stasie streng “pro-ANC” moet wees. Sundaram het oor die naweek onder meer bekend gemaak dat president Jacob Zuma verseker is dat die ANN7-kanaal “pro-ANC” sal wees. Hy het die naweek aan die media gesê hy vrees vir sy lewe nadat hy uit sy pos bedank het. Hy is glo ook deur ŉ gewapende lyfwag by die stasie se kantoor in Midrand gedreig, berig EWN. Hy het gesê hy glo ook dat ŉ onlangse misterieuse inbraak by die hotel in Midrand waar hy gebly het, nie toevallig was nie. Die inbraak het Sondag in die vroeë oggendure plaasgevind. Die kamer van ŉ ander ANN7-werknemer, wat oorkant Sundaram gebly het, is geplunder. Kontant, klere, tasse en alle dokumentasie is glo gesteel. Sundaram het gesê die tydsberekening is verdag en dat die verdagtes gedink het hulle plunder sy kamer. Die ANN7-nuuskanaal behoort aan die Gupta-familie en is verlede maand vrygestel. Die kanaal is veelbesproke vir sy aantal flaters wat tydens regstreekse uitsendings gemaak word. Video’s van flaters van ANN7, kanaal 405 op DStv, wat op YouTube gelaai is, is deur die kanaal weens “kopiereg” gesensor. Lees ook: ANN7 sou glo “pro-ANC” wees